Det er svært at lokke arbejdskraft fra Nordsjælland til Nordjylland. Det erkender søværnet, der ved årsskiftet samler de værnepligtiges grundskole og søværnets sergentskole i Frederikshavn. Flytningen har været længe undervejs, men kun en halv snes af 100 ansatte på Søværnets Grundskole i Auderød har sagt ja til at flytte med til Nordjylland. - Kun een civil og 8-10 militært ansatte følger med til Frederikshavn, siger kommandør Lars Mikkelsen, der selv er en af tilflytterne til den ny skole, til P4 Nordjylland. Han forudser derimod ikke problemer med at lokke værnepligtige til skolen. - Vi har stort set haft to års ventetid på at blive værnepligtig ved søværnet, siger Lars Mikkelsen, der er ny chef på skolen i Frederikshavn. Skolen får samlet 87 ansatte, og vil fremover uddanne ialt 250 værnepligtige søfolk samt 125 marineelever årligt.
Søværnet kan ikke lokke medarbejdere fra Nordsjælland til Frederikshavn